聞潮陽吳子野出家
作者：蘇軾
朝代：宋

paragraphs: 予昔少年日，氣蓋里閭俠。
自言似劇孟，叩門知緩急。
千金已散盡，白首空四壁。
烈士歎暮年，老驥悲伏櫪。
妻孥真敝屣，脫棄何足惜。
四大猶幻座，衣冠矧外物。
一朝發無上，願老靈山宅。
世事子如何，禪心久空寂。
世間出世間，此道無兩得。
故應入枯槁，習氣要除拂。
丈夫生豈易，趣捨志匪石。
當爲獅子吼，佛法無南北。